
Költészet és realitás az "Aktionsgruppe Banat" műveiben

Tanulmányom központi témája a 20. századi határon túli németajkú irodalom, melyben kiemelkedő szerepet játszik a bánsági régió költészete. Vizsgálódásaim legfontosabb alanya egy az 1970-es években létrejött irodalmi csoportosulás, az ún. „Aktionsgruppe Banat” (bánsági mozgalmi csoport). A csoport elnevezése sokaknak hangozhat talán idegenül, ám ha szemügyre vesszük tagjait, megállapítható, hogy ebben az irodalmi csoportban a romániai német irodalom több prominens képviselőjét és az akkor szocialista kor „irodalmi szabadságharcosát” üdvözölhetjük. Ide tartozott mindenekelőtt Richard Wagner, Anton Sterbling vagy a Nobel-díjas Herta Müller, aki szintén sokat köszönhet ennek a csoportosulásnak. Munkám elsődleges célja egyrészt e csoport bemutatása mindenekelőtt a kulturális és társadalmi kontextust szem előtt tartva, másrészt pedig a szocialista realizmus hatása a szerzők modern költészetére.

Az első rész ennek megfelelően a szerzőcsoport idő- és térbeli elhelyezése, mivel ez szorosan összefügg a versek tartalmi mondanivalójával. Ebben a részben bővebben foglalkozom a szerzők kulturális és társadalmi helyzetével, valamint azokkal a folyamatokkal, amelyek nagyobb hatást gyakorolhattak a csoport munkásságára. Ezeket két részre osztottam, és csoporton kívüli és belüli folyamatokként vizsgáltam szerepüket.
Ezt a tartalmi egységet különböző szövegértelmezések követik, amelyekben az Aktionsgruppe Banat irodalmi technikái kerülnek előtérbe. Olyan versekről van itt szó, amelyekben a szocialista realitás és az irodalmi, mint olyan, a modern romániai-német költészetben egymás elengedhetetlen kiegészítői.

Következtetésként levonható, hogy az Aktionsgruppe Banat költészete a valóságra alapozó költészet, amit több, egymás mellett álló politikai és kulturális történés befolyásol. Ennek következtében elmondható, hogy a modern irodalom nyelvezetéből semmiképpen sem hiányozhat a politikai vonatkozás. éppen ellenkezőleg: a szocialista miliő képezi ebben az esetben a ’60-as, ’70-es évek romániai avantgárd költészetének lényegét.

